Talle bekendes positief vir Covid-19 ná glansgeleentheidColin Farrell en Brendan Gleeson. (Foto: Instagram/The Golden Globes) Hollywood-bekendes gaan dalk binnekort weer na hul ontwerpersmaskers moet gryp. ’n Aantal akteurs, onder wie Colin Farrell, Brendan Gleeson, Jamie Lee Curtis en Michelle Pfeiffer, het aangekondig dat hulle positief vir Covid-19 getoets het ná verskynings by vanjaar se Golden Globes-toekenningsgeleentheid. Hulle moes gevolglik noodgedwonge vanjaar se Critics’ Choice Awards, wat op 15 Januarie plaasgevind het, misloop. Curtis se mede-akteurs in die nuwe film Everything Everywhere All at Once het by dié geleentheid vyf toekennings ingeoes, onder meer die beeldjie vir beste film. Jamie Lee Curtis tydens die Golden Globes. (Foto: Instagram/Jamie Lee Curtis) Curtis het ook haar gevoelens op Instagram uitgespreek en gesê: “Ongelukkig gaan hierdie hoofondersteuner glad nie by dié naweekfeeste haar vriende en kollegas kan aanmoedig nie. Lewe volgens lewensvoorwaardes.” Pfeiffer het ook op Instagram geskryf dat sy hartseer was om dié geleentheid mis te loop. Sy sou na verwagting die toekenning vir lewenslange bydrae aan akteur Jeff Bridges oorhandig het. Hoewel daar nie presies bepaal kan word waar of hoe dié bekendes die virus opgedoen het nie, is Covid-19-veiligheidsmaatreëls tot dusver inkonsekwent tydens vanjaar se toekenningsgeleenthede toegepas, aldus die Hollywood Reporter. Hoewel gaste nie verplig was om maskers tydens vanjaar se Golden Globes te dra nie, is negatiewe Covid-19-toetse of inentingsertifikate luidens die BBC wel by dié geleentheid vereis. Dit is nie bekend of dié bekendes positief vir die nuwe Covid-19-subvariant, bekend as XBB.1.5, getoets het nie, hoewel studies aandui dat dié variant tans die oorheersende een in die VSA is. Voormalige Oscar-wenner Jessica Chastain was egter een van die min bekendes wat tydens vanjaar se Golden Globes ŉ masker gedra het. Sy het ook na afloop van die geleentheid negatief vir Covid-19 getoets. ???? Phew! ???? https://t.co/qUGL1zu0jg — Jessica Chastain (@jes_chastain) January 16, 2023 Chastain se besluit het gemengde reaksies op sosiale media ontlok, maar die aktrise – wat binnekort op die verhoog in ŉ Broadway-produksie te sien gaan wees – het haar besluit op die rooi tapyt aan E! News haar verdedig. “Ek is skrikkerig vir siek word. Jy moet so versigtig wees in die teater en ek wil nie my mede-akteurs in die steek laat nie.” Bronne: BBC, Washington Post, E! News.